ՆԱԽԱԳԻԾ

ՀՀ ՖԻՆԱՆՍՆԵՐԻ ՆԱԽԱՐԱՐՈՒԹՅՈՒՆ

ԶԵԿՈՒՅՑ

ՀԱՐԿԱՅԻՆ ԾԱԽՍԵՐԻ ԱՐԴՅՈՒՆԱՎԵՏՈՒԹՅԱՆ ԲԱՐՁՐԱՑՄԱՆ ՈՒՂՂՈՒԹՅԱՄԲ ԿԱՏԱՐՎԱԾ ՈՒՍՈՒՄՆԱՍԻՐՈՒԹՅՈՒՆՆԵՐԻ ԱՐԴՅՈՒՆՔՆԵՐԻ ՎԵՐԱԲԵՐՅԱԼ

ՀՈՒՆԻՍ 2023

[Ներածություն 3](#_Toc139034117)

[1. Ավելացված արժեքի հարկ 3](#_Toc139034118)

[ԱԱՀ-ի գծով առաջարկություններ 4](#_Toc139034119)

[ԱԱՀ-ի գծով առաջարկությունների վերաբերյալ Ֆինանսների նախարարության դիրքորոշումը. 4](#_Toc139034120)

[2. Ակցիզային հարկ 6](#_Toc139034121)

[Ակցիզային հարկի գծով առաջարկություններ 7](#_Toc139034122)

[Ակցիզային հարկի գծով առաջարկությունների վերաբերյալ Ֆինանսների նախարարության դիրքորոշումը. 7](#_Toc139034123)

[3. Շահութահարկ 9](#_Toc139034124)

[Շահութահարկի գծով առաջարկություններ 10](#_Toc139034125)

[Շահութահարկի գծով առաջարկությունների վերաբերյալ Ֆինանսների նախարարության դիրքորոշումը. 10](#_Toc139034126)

[4. Եկամտային հարկ 12](#_Toc139034127)

[Եկամտային հարկի գծով առաջարկություններ 13](#_Toc139034128)

[Եկամտային հարկի առաջարկությունների վերաբերյալ Ֆինանսների նախարարության դիրքորոշումը. 13](#_Toc139034129)

[5. Հարկային ծախսերի գնահատման գործընթաց 16](#_Toc139034130)

[Հարկային ծախսերի գնահատման գործընթացի վերաբերյալ ներկայացված առաջարկություններ. 16](#_Toc139034131)

[Հարկային ծախսերի գնահատման գործընթացի մասով ներկայացված առաջարկությունների վերաբերյալ Ֆինանսների նախարարության դիրքորոշումը. 17](#_Toc139034132)

[6. Հարկային ծախսերի նվազեցման միջոցառումներ 18](#_Toc139034133)

# Ներածություն

Ընդհանուր առմամբ, հարկային ծախսերը գործող հարկային արտոնությունների պայ­մա­ն­ներում չհավաքագրվող կամ պակաս հավաքագրվող հարկերն են: Հարկային ծախսերի արդյու­նավե­տության գնահատումը բխում է ՀՀ կառավարության գործունեության 2021-2026 թվա­կան­ների ծրագրից: Մասնավորապես, սույն զեկույցը կազմվել է ՀՀ կառավարության 2021-2026 թվականների գործունեության միջոցառումների ծրագրի 24-րդ կետով սահմանված միջո­­ցառման կատարումն ապահովելու նպատակով: Բացի այդ, հարկային ծախ­­սերի գնահատման արդյու­­նավետության բարձրացումը կարևորվում է նաև Արժույթի միջ­ազգային հիմնադրամի կող­մից և այն որպես կառուցվածքային հենանիշ՝ ներառված է վեր­ջի­նիս հետ կնքված Տնտեսական և ֆինանսական քաղաքականությունների մասին հուշագրում:

Հարկային ծախսերի գնահատումը սկսվել է 2015 թվականի պետական բյուջեի կազմման փուլում և այդ փուլից սկսված՝ հրապարակվում է յուրաքանչյուր տարվա պետական բյուջեին զուգա­հեռ՝ որպես Կառավարության բյուջետային ուղերձի մաս: Ներկայումս հարկային ծախսերի գնա­հատումը կատարվում է Պետական եկամուտների կոմիտեի (այսուհետ՝ ՊԵԿ) կողմից՝ երեք հիմնական հարկա­տեսակների գծով՝ ավելացված արժեքի հարկ (այսուհետ՝ ԱԱՀ), շահութահարկ և եկամտային հարկ:

Հարկային ծախսերի գնահատման արդյունավետության բարձրացման նպատակով ս.թ. մարտի 27-ից ապրիլի 7-ը տեղի է ունեցել Արժույթի միջազգային հիմնադրամի (այսուհետ՝ ԱՄՀ) հարկա­բյուջե­տային վարչության փորձագետների այցը Հայաստանի Հանրապե­տու­թյուն, որի արդյուն­քում կազմվել և Ֆինանսների նախարարությանն է տրամադրվել Հայաս­տա­նում հարկա­յին ծախսերի վերանայման վերաբերյալ զեկույց: Հարկային ծախսերը գնա­հատ­վել են ԱԱՀ-ի, ակցիզային հարկի, շահութահարկի և եկամտային հարկի գծով, որոնցից յուրա­­քանչ­յուրի ուղղությամբ ներկայացվել են հարկային ծախսերի կրճատման մի շարք առա­ջար­­կու­թյուններ: Սույն զեկույցն ամփոփում է ԱՄՀ փորձագետների կողմից կազմված զեկույցով ներ­կայացված հիմնական առաջար­կություն­ները, ինչպես նաև դրանց վերաբերյալ ՀՀ ֆինանսների նախարարության դիրքորոշումը:

# Ավելացված արժեքի հարկ

Հայաստանում ԱԱՀ-ի համակարգի վերաբերյալ ԱՄՀ փորձագետների կողմից ներ­կայաց­վել են մի շարք կարևորագույն դիտարկումներ: Մասնավորապես, նշվել է, որ թեև ԱԱՀ-ն ունի բավական ընդարձակ հարկման բազա, այնուամենայնիվ ԱԱՀ-ի շեմը չափազանց բարձր է, և այդ ուղղությամբ հարկային ծախսերը զգալի են: Ներկայումս սահմանված ԱԱՀ-ի շեմը համարվում է չափազանց բարձր և տնտեսավարողների միայն 7 տոկոսն է գերա­զան­ցում այդ շեմը: Այս պայմաններում, միջազգային փորձը հաշվի առնելով, առաջարկվում է ԱԱՀ-ի շեմը սահմանել 23 մլն դրամ, որի դեպքում կազմակերպությունների 25 տոկոսը կընդգրկվի հարկման ընդհանուր համակարգում:

Մյուս կողմից, ԱԱՀ-ի գծով սահմանված մի շարք արտոնություններից (կրթություն, առողջապահություն) հիմնականում օգտվում է բնակչության համեմատաբար հարուստ մասը: Այս առումով, ԱԱՀ-ի գործող համակարգը ներկայումս խիստ ռեգրեսիվ բնույթ ունի, և որոշ արտոնությունների վերացումը կնպաստի հարկման հավասարության բարձրացմանը:

Համաձայն ԱՄՀ փորձագետների կողմից պատրաստված զեկույցի (այսուհետ՝ Զեկույց)՝ ԱԱՀ-ի գծով հարկային ծախսերի գնահատման ներկա մեթոդա­բանությամբ հնարավոր չէ իրականացնել ճշգրիտ գնահատումներ:

Առաքելության կողմից ԱԱՀ հենանիշը (benchmark) ենթադրում է ներքին շուկայում սպառված բոլոր ապրանքների և ծառայությունների (բացառությամբ բնակելի անշարժ գույքի և որոշ ֆինանսական ծառայությունների) հարկում ԱԱՀ-ով:

Ինչ վերաբերում է ԱԱՀ-ի գծով հարկային ծախսերի գնահատումներին, ապա այն կատարվել է առաքելության կողմից մշակված միկրոսիմուլյացիոն մոդելի միջոցով:

## ԱԱՀ-ի գծով առաջարկություններ

Վերացնել ԱԱՀ-ի գծով մի շարք արտոնություններ (նախադպրոցական կրթություն, կրթական պարագաներ, թաղման ծառայություններ, բժշկական պարագաներ, որոշ գյուղա­տնտե­­սական պարագաներ, ամսագրեր, թանկարժեք քարեր և մետաղներ, շահումով խաղեր, կարճաժամկետ ապահովագրություն և էլեկտրական ավտոմեքենաներ):

## ԱԱՀ-ի գծով առաջարկությունների վերաբերյալ Ֆինանսների նախարարության դիրքորո­շումը.

Կրթության և առողջապահության ոլորտում ԱԱՀ-ից ազատման արտոնության վերա­­ցում.

Ընդհանուր առմամբ, կրթության և առողջապահության ոլորտի արտոնությունները ունեն ինչպես սոցիալական, այնպես էլ ռազմավարական կարևոր նշանակություն, հետևա­բար, այսպիսի արտոնությունների վերացումը պետք է ենթադրի դրանց փոխարինում պետա­կան աջակցության համապատասխան ծրագրերով: Այս առումով, ներկա փուլում արդյու­նա­վետ աջակցության բյուջետային ծրագրերի ներդրումը գործնականում կարող է լինել դժվար իրագործելի:

Բացի այդ, այս տեսակ արտոնությունների վերացման հարցում պետք է հաշվի առնել ԱԱՀ-ի կիրա­­­ռության միջազգային պրակտիկան, որի ուսումնասիրությունը վկայում է, որ այս ծառա­­յու­­թյունները միջազգայնորեն ազատված են ԱԱՀ-ից: Հետևաբար, կրթական և առողջա­­պահա­կան ծառայությունների ԱԱՀ-ից ազատման արտոնության վերացումը համար­ում ենք խնդրա­հարույց:

Կրթական պարագաների, թաղման ծառայությունների, բժշկական պարագաների, որոշ գյուղատնտեսական պարագաների, ամսագրերի, թանկարժեք քարերի և մետաղների ԱԱՀ-ից ազատման արտոնության վերացում.

Այս խմբի արտոնություններն ունեն ընդգծված սոցիալական նշանակություն և շատ փոքր եկամտային ներուժ: Հետևաբար, նման արտոնությունների վերացումը հարկային ծախ­սերի արդյունավետության բարձրացման կամ լրացուցիչ հարկային եկամուտների ապահով­ման տեսանկյունից էական խնդիրներ լուծելով հանդերձ՝ կարող է լուրջ սոցիալական դժգոհություն բարձրացնել: Հետևաբար, այս արտոնությունների վերացումը նպատա­կա­հարմար չէ:

Կարճաժամկետ ապահովագրության և վճարների վրա հիմնված ֆինանսական ծառայություններն ԱԱՀ-ից ազատման արտոնությունների վերացում.

Առաջարկվող ուղղություններով հատկապես վճարների վրա հիմնված ֆինանսական ծառա­յությունների գործող արտոնությունները կրճատելու առա­ջար­­կությունն, ընդհանուր առմամբ, ընդունելի է, և այս ուղղությամբ իրա­կա­նացվող հարկային քաղա­քա­կանությունն առա­ջիկայում ուղղված կլինի այսպիսի ֆինանսա­կան ծառայությունների ԱԱՀ-ով հարկման հնարա­վորությունների քննարկմանը:

Շահումով խաղերի՝ ԱԱՀ-ից ազատման արտոնության վերացում.

Շահումով խաղերի՝ ԱԱՀ-ով հարկումը բազմիցս դարձել է քննարկման առարկա, սակայն այս փուլում որոշում է կայացվել հարկման համակարգը վերանայել, այդ թվում՝ հարկա­յին բեռը բարձրացնել ԱԱՀ-ին փոխարինող պետական տուրքի միջոցով՝ մինչև նշված ոլորտի արդյունավետ հարկային հսկողության համակարգերի ներդրումը:

Էլեկտրական ավտոմեքենաների ներմուծման և օտարման գործարքների՝ ԱԱՀ-ից ազատ­­ման արտոնության վերացում.

Ներկայացված առաջարկությունը համարվում է ընդունելի և գտնում ենք, որ առաջի­կա­­յում անհրաժեշտ է ձեռնպահ մնալ Էլեկտրական ավտոմեքենաների ներմուծման և օտար­ման գործարքների ԱԱՀ-ից ազատման արտոնության գործողության ժամկետը երկարաձգելուց:

Բնակելի շինությունների վաճառքն ազատել ԱԱՀ-ից և հարկել միայն բնակելի անշարժ գույքի առաջին վաճառքը:

Ներ­կայացված առաջարկությունը, թերևս, խորքային քննարկման կարիք ունի: Այս առա­ջարկության քննարկումը կլինի Ֆինանսների նախարարության հետագա քննար­կում­ների օրակարգում:

# Ակցիզային հարկ

Հայաստանի Հանրապետությունում ակցիզային հարկի գծով ծախսերի գնահատում չի իրա­կանացվում: Այս առու­մով, կարևորվում է ակցիզային հարկի հենանիշի (benchmark) սահ­մա­նումը և մանրա­մասն գնահատումների իրականացումը: Զեկույցում ակցիզային հարկի գծով ծախսերը գնա­հատ­վում են ՀՆԱ-ի 0.12 տոկոսի չափով: Ակցիզային հարկի գծով ծախ­սերը հնարավոր է նվա­զեց­նել համանման ապրանքների համար դրանց վնասա­կարության չափին համա­պա­տաս­խան նույն դրույքաչափերը սահմանելով: Բացի այդ, առաջարկվում է վերա­նայել վառե­լիքի և ավտոմեքենաների (բնապահպանական հարկի մասով) հարկման մոտե­ցումները:

Հայաստանի Հանրապետությունում սահմանված՝ ակցիզային հարկի հաստատուն ոչ արժե­քային դրույքա­չափերը նշվում են որպես ուժեղ կողմ: Միաժամանակ, այդ համա­տեքս­տում անդրադարձ է կատար­վում բնապահպանական հարկի դրույքաչափերին՝ առաջար­կելով դրանք նույնպես դարձ­նել հաստատուն:

Ակցիզային հարկի հենանիշի (benchmark) սահմանումը կարող է ունենալ երկու մոտեցում՝ հայեցակարգային և օրենսդրական:

Հայեցակարգային մոտեցմամբ ակցիզային հարկի բազան ներքին շուկայում սպառված ապրանք­ների և ծառայությունների սպառումից առաջացող այն կողմնակի ծախսերի վնաս­ների արժեքն է (external costs), որը ներառված չէ տվյալ ապրանքների և ծառա­յու­թյուն­ների գնի մեջ: Տվյալ պարագայում հենանիշային (benchmark) դրույքաչափերը սահ­ման­վում են այնպես, որ ակցիզային հարկի գծով եկամուտները հավասար լինեն բոլոր կողմնակի ծախ­սերի հանրագումարին:

Օրենսդրական մոտեցմամբ հիմք են ընդունվում միավոր վնասի համար ներկայում սահմանված դրույքաչափերը՝ առանց վնասակար ապրանքների և ծառայությունների կողմ­նակի ծախսերը հաշվի առնելու: Առաքելության կողմից կառուցված հենանիշը հիմնվում է երկրորդ մոտեցման վրա:

## Ակցիզային հարկի գծով առաջարկություններ

* Ձևավորել ակցիզային հարկի հենանիշ (benchmark) և սկսել գնահատել ակցիզա­յին հարկի գծով ծախսը,
* Համապատասխանեցնել ակցիզային հարկի դրույքաչափերը միատեսակ ապրանք­­­ների համար՝ հիմք ընդունելով դրանց միավորի վնասակարությունը,
* Բնապահպանական հարկի դեպքում սահմանել հաստատուն ոչ արժեքային դրույքա­­չափեր՝ միա­ժա­մա­նակ հեռացնելով փոքր հարկային ներուժ ունեցող ապրանքները,
* Բարձրացնել վառելիքի ակցիզային հարկի դրույքաչափերը՝ դրանց արտա­նետում­ների, աղտոտման և աղմուկի ծախսերը փոխհատուցելու նպատակով,
* Փոփոխել ավտոմեքենաների հարկման համակարգը՝ հաշվի առնելով դրանց անցած ճանապարհը և փոխհատուցել ճանապարհներին պատճառված վնասները, պատա­հար­ները, գերբեռնվածությունը և տարածքի օգտագործումը:

## Ակցիզային հարկի գծով առաջարկությունների վերաբերյալ Ֆինանսների նախարա­րու­թյան դիրքորոշումը.

Ձևավորել ակցիզային հարկի հենանիշ (benchmark) և սկսել գնահատել ակցիզա­յին հարկի գծով ծախսը

Ակցիզային հարկի գծով հարկային ծախսերի գնահատումը, այդ թվում նաև՝ հենա­նիշի սահմանումը, կարևորվում է այդ հարկատեսակի գծով չհավաքագրվող եկա­մուտների ճիշտ գնա­հատման տեսանկյունից և առաջիկայում կլինի հարկային ծախսերի գնա­հատման համա­­կարգի վերանայման ուղղություններից մեկը:

Համապատասխանեցնել ակցիզային հարկի դրույքաչափերը միատեսակ ապրանք­­ների համար՝ հիմք ընդունելով դրանց միավորի վնասակարությունը.

Ակցիզային հարկի դրույքաչափերի վերանայման ուղղությամբ աշխատանքները կատար­­ված են: Մասնավորապես, առաջիկա երեք տարիներին սպիրտային խմիչքների և ծխա­խո­տային արտադրանքի ակցիզային հարկի դրույքաչափերը կբարձրանան տարեկան 10 տոկոսով, իսկ մնացած ապրանքատեսակների համար՝ տարեկան 8 տոկոսով:

Այդուհանդերձ, առաջարկությունը կարող է հիմք ընդունվել ակցիզային հարկի գծով հարկա­յին քաղաքականության հետագա վերանայումների ընթացքում:

Բնապահպանական հարկի դեպքում սահմանել հատուկ դրույքաչափեր ոչ արժեքային՝ միա­ժա­մա­նակ հեռացնելով փոքր հարկային ներուժ ունեցող ապրանքները,

Բնապահպանական հարկի առանձին դրույքաչափերի կամ արտոնությունների վերա­նա­յումը պետք է կատարվի ընդհանուր բնապահպանական հարկի համակարգի վերա­նայ­ման համատեքստում, և այդ առումով ներկայացված առաջարկությունները կարող են հետա­գա­յում ավելի մանրամասն քննարկման առարկա դառնալ:

Բարձրացնել վառելիքի ակցիզային հարկի դրույքաչափերը՝ դրանց արտա­նետում­ների, աղտոտման և աղմուկի ծախսերը փոխհատուցելու նպատակով:

Ընդհանուր առմամբ, ընդունելի է համարվում վառելիքի ակցիզային հարկի դրույքա­չափերի մասով հարկային քաղաքականության առաջարկվող ուղղությունը: Միաժամանակ, անհրաժեշտ է հաշվի առնել այն հանգամանքը, որ վառելիքի համար ակցիզային հարկի դրույքաչափերի բարձրացումը լրացուցիչ ծախսեր է առաջացնելու տնտեսության համար: Հետևաբար, գտնում ենք, որ անհրաժեշտ է վառելիքի մասով ակցիզային հարկի դրույքա­չափերի բարձրացման առումով ունենալ առավել հավասարակշռված մոտեցումներ:

Այս առումով, տեղին ենք համարում ընդգծել, որ ակցիզային հարկի դրույքաչափերի վերա­նայման ընթացքում բարձրացվել են նաև վառելիքի համար սահմանված ակցիզային հարկի դրույքաչափերը:

Փոփոխել ավտոմեքենաների հարկման համակարգը՝ հաշվի առնելով դրանց անցած ճանապարհը և փոխհատուցել ճանապարհներին պատճառված վնասները, պատա­հար­ները, գերբեռնվածությունը և տարածքի օգտագործումը:

Նման փոփոխությունների իրականացումը ենթադրում է առավել խորքային ուսումնա­սիրությունների և գնահատումների իրականացում: Բացի այդ, անհրաժեշտ է հաշվի առնել, որ նշված գործոնները հաշվի առնող հարկման համակարգը կենթադրի բավա­­կան բարդ տեխնիկական հսկողության և հարկային վարչարարության անհրա­ժեշտու­թյուն:

Հաշվի առնելով վերոգրյալը՝ գտնում ենք, որ այս առաջարկությունը կարող է քննարկ­ման առարկա դառնալ հարկային քաղաքականության վերանայման հետագա փուլերի ընթաց­քում:

# Շահութահարկ

Շահութահարկի գծով հարկային ծախսերը բաժանվում են երկու խոշոր խմբի՝ հարկ­ման հատուկ համակարգեր և շահութահարկի գծով առանձին արտոնություններ:

Շահութահարկի հենանիշը (benchmark) չի սահմանում որևէ դրույքաչափ, այն ընդունում է գործող 18 տոկոս դրույքաչափը և անհրաժեշտության դեպքում կարող է փոփոխվել:

ԱՄՀ փորձագետների գնահատմամբ միջազգային հարկային (կրկնակի հարկման) համաձայնագրերը ներառվում են հենա­նիշում և չեն համարվում ծախս, մինչդեռ ոչ հստակ ձևակերպված համաձայնագրերը կարող են հանգեցնել պետական եկամուտների էական կորստի:

Հարկման հատուկ համակարգերի տեսանկյունից շահութահարկի գծով հարկային ծախս հիմնականում համարվել է միկրոձեռնարկատիրության հարկման համակարգը, քանի որ շրջա­նա­ռու­թյան հարկով հարկման համակարգն առավելապես համարվել է ԱԱՀ-ի գծով ծախս: Այսպես, ի տար­բերություն միկրոձեռնարկատիրության համակարգի վարձու աշխա­տող­ների, միկրո­ձեռնար­կա­տերերի եկամուտներն ազատված են շահութահարկից, ինչը համարվում է ակնհայտ հարկային ծախս:

Մյուս կողմից, հաշվարկները ցույց են տալիս, որ տարբեր շահութաբերությամբ աշխա­տող տնտեսավարողների համար միայն շահութահարկի բեռն ավելի ցածր է, քան շրջա­նա­ռու­թյան հարկի բեռը, և եթե հաշվի չառնենք շահութահարկին զուգահեռ ԱԱՀ-ի վճարման պար­տա­վորությունը, շրջանառության հարկի համակարգը ինքնին չի համարվում շահութա­հարկի գծով ծախս: Այսուամենայնիվ, նշված մոտեցումից բացառություն է կազմում հանրա­յին սննդի ոլորտի կազմակերպությունների ԱԱՀ-ի շեմի բացակայությունը, որը նույնպես համարվում է հարկային ծախս:

Բացի այդ, ընդգծվում են շահութահարկի գծով մի քանի կարգավորումներ, որոնք խորհուրդ է տրվում վերացնել:

Առանձին ուշադրության է արժանացել ազատ տնտեսական գոտիների շահա­գոր­ծող­ների՝ շահութահարկից ազատման արտոնությունը, որը նույնպես համարվում է հար­կա­յին ծախս: Ազատ տնտեսական գոտիները ստեղծվում են ապրանքների և ծառա­յու­թյունների արտա­հանման վարչարարական և նմանատիպ այլ ծախսերը նվազագույնի հասց­նելու համար՝ առանց ԱԱՀ-ի, ակցիզային հարկի և մաքսատուրքերի: Նշված հարկա­տե­սակ­ները համար­վում են ներքին սպառման հարկման միջոցներ, իսկ շահու­թահարկի արտո­նությունը չի համապատասխանում նշված ընդհանուր տրամա­բա­նու­թյանը:

## Շահութահարկի գծով առաջարկություններ

* Նվազեցնել շահութահարկի (ԱԱՀ-ի) շեմը մինչև 23 մլն դրամ,
* Վերացնել միկրոձեռնարկատիրության համակարգը,
* Բոլոր տնտեսավարողների համար, այդ թվում՝ հանրային սննդի ոլորտի, 23 մլն դրամի (ԱԱՀ-ի) շեմը դարձնել պարտադիր,
* Հարկել բոլոր տեսակի դրական զուտ պասիվ եկամուտները (capital income) (բացառությամբ շրջանառության հարկ կամ շահութահարկ վճարող ռեզիդենտներից ստացված շահաբաժինների) շահութահարկի ընդհանուր դրույքաչափով: Պարզաբանել, որ պասիվ եկամուտները չեն ներառվում շրջանառության հարկ վճարողների հարկվող շրջանառություններում,
* Վերացնել ԱՏԳ-ների շահագործողների՝ շահութահարկից ազատման արտո­նությունը,
* Վերացնել երկու տարուց ավել պահվող արժեթղթերի վաճառքից ստացվող եկամուտների՝ շահութահարկից ազատման արտոնությունը,
* Վերացնել նոր ստեղծվող աշխատատեղերի համար սահմանված արտոնությունը:

## Շահութահարկի գծով առաջարկությունների վերաբերյալ Ֆինանսների նախարարության դիրքորոշումը.

Նվազեցնել շահութահարկի (ԱԱՀ-ի) շեմը մինչև 23 մլն դրամ, վերացնել միկրոձեռնարկատիրության համակարգը, բոլոր տնտեսավարողների համար, այդ թվում՝ հանրային սննդի ոլորտի, 23 մլն դրամի (ԱԱՀ-ի) շեմը դարձնել պարտադիր:

Այս բոլոր առաջարկություններն ուղղակիրորեն հանգում են հարկման հատուկ համա­կար­գերի վերանայման անհրաժեշտությանը: Պետք է նշել, որ քաղաքականության այս ուղղու­թյունն, ընդհանուր առմամբ, համահունչ է Կառավարության կողմից իրականացվող քաղա­քականության նպատակադրումներին:

Հարկման հատուկ համակարգերի վերանայման հետ կապված հարցերը, սակայն, դեռևս քննարկ­ման առարկա են, և այդ առումով ներկայացված առաջարկությունները և քաղա­քա­կա­նության ուղղությունները կարող են մանրամասն դիտարկվել այդ քննար­կումների ընթացքում:

Հարկել բոլոր տեսակի դրական զուտ պասիվ եկամուտները (capital income) շահութա­հարկի ընդհանուր դրույքաչափով:

Պետք է նշել, որ պասիվ եկամուտների հարկման հետ կապված խնդիրները հիմնականում պայմանավորված են կապիտալի արժեքի հավելաճի մասով հարկային օրենսդրությամբ սահմանված արտոնյալ մոտեցումների հետ: Այդ առումով, Ֆինանսների նախա­րարությունն, ընդհանուր առմամբ, կիսում է այն մտավախությունները, որ այդ տեսակ արտո­նությունների առկայությունը գործնականում կարող է հարկումից խուսափելու տարբեր մեխա­նիզմ­ների կիրառության հնարավորություն ստեղծել և համակարծիք է այն թեզի հետ, որ անհրա­ժեշտ է վերանայել կապիտալի արժեքի հավելաճի հետ կապված հարկման արտոնյալ կար­գա­վորումները:

Վերացնել ԱՏԳ-ների շահագործողների՝ շահութահարկից ազատման արտոնությունը.

Արտոնության այս տեսակի մասով անհրաժեշտ է նշել, որ Եվրոմիության և ՏՀԶԿ BEPS ծրա­գրի շրջանակներում ՀՀ ստանձնած պարտավորությունների համաձայն՝ ՀՀ-ն համա­ձայ­նել է վերանայել այս արտոնության կիրառության շրջանակն այնպես, որ այն համա­պատաս­խանի նմանատիպ արտոնյալ հարկման համակարգերին միջազգայինորեն ներկայացվող պահանջներին և չհամարվի հարկման տեսանկյունից «վնասակար» հարկման համակարգ:

Վերացնել երկու տարուց ավել պահվող արժեթղթերի վաճառքից ստացվող եկա­մուտ­ների՝ շահութահարկից ազատման արտոնությունը.

Պետք է նշել, որ նշյալ կարգավորումը սահմանվել է 2022 թվականի տարեվերջին կատարված օրենսդրական փոփոխությունների արդյունքում և նպատակ է ունեցել մի կողմից ստեղծել հարկման բարենպաստ պայմաններ ՀՀ-ում ներդրումներ իրականացնելու համար, մյուս կողմից՝ վերացնել ռեզիդենտ և ոչ ռեզիդենտ կազմակերպությունների համար նախկինում ձևավորված ակնհայտ անհավասար հարկման պայմանները:

Մյուս կողմից, համակարծիք ենք նաև այն մտքին, որ նման տեսակի արտոնյալ կարգա­վորում­ները կարող են հարկումից խուսափելու հնարավորություններ ստեղծել:

Հաշվի առնելով վերոգրյալը՝ հայտնում ենք, որ այս արտոնության վերացմանը նպա­տա­­կա­­հարմար է անդրադառնալ որոշակի ժամանակ անց, երբ հայտնի կլինեն այս կարգա­վոր­ման կիրառության արդյունքում արձանագրված արդյունքները:

Վերացնել նոր ստեղծվող աշխատատեղերի համար սահմանված արտոնությունը

Ներկայացված առաջարկությունն ընդունելի է, և Ֆինանսների նախարարությունն արդեն իսկ մշակել և շրջանառության մեջ է դրել համապատասխան օրենքի նախագիծ:

# Եկամտային հարկ

 Եկամտային հարկի հենանիշը (benchmark) կառուցված է եկամուտների երկու ձևերի հիման վրա: Աշխատանքային եկամուտների համար հենանիշային է ընդունվում 20 տոկոս համա­հարթ դրույքաչափը, իսկ պասիվ եկամուտների դեպքում՝ 5 տոկոս շահաբաժնների համար, և 10 տոկոս տոկոսների և ռոյալթիների համար:

 Ինչպես շահութահարկի դեպքում, ԱՄՀ փորձագետների կողմից եկամտային հարկի դեպքում նույնպես միջ­ազգային հարկային համաձայնագրերն ընդգրկվում են հենանիշում, և դրանցով սահմանված ցածր դրույքաչափերը չեն համարվում հարկային ծախս: Եկամտային հարկի գծով ընդհա­նուր ծախսերը գնահատվել են ՀՆԱ-ի 0.81 տոկոսի չափով (2021թ.):

Եկամտային հարկի գծով ծախսերից առանձնակի կարևորվել են հիպոթեքային վար­կերի տոկոսների և վերաներդրված շահաբաժինների գծով եկամտային հարկի վերա­դարձը, որոնք 2021 թվականի համար համապատասխանաբար գնահատվել են ՀՆԱ-ի 0.32 և 0.14 տոկոսի չափով: Առաջարկվում է նոր կնքվող պայմանագրերի համար նվազեցնել հիպո­թեքային պայմանագրի առավելագույն արժեքը, ինչպես նաև վերացնել շահաբա­ժինների գծով եկամտային հարկի վերադարձը:Եկամտային հարկի գծով ծախսերից առանձնացվել են նաև ՏՏ ոլորտի հավաս­տագրված անձանց աշխատողների եկամտային հարկի դրույքաչափը և վարձավճարների գծով եկամտային հարկի դրույքաչափը:

Առանձին անդրադարձ է կատարվել (պասիվ) եկամուտների առանձին տեսակների միջև դրույքաչափերի տարբերություններին: Կապիտալ միջոցները և դրանցից ստացվող եկամուտները կարող են հեշտությամբ վերաձևակերպվել այլ տեսակի եկամտի: Օրինակ, գրեթե բոլոր տեսակի եկամուտները, այդ թվում նաև՝ որոշ աշխատանքային եկամուտներ, կարելի է ձևափոխել տոկոսների, շահաբաժինների, ռոյալթիների և կապիտալի հավելաճի: Բնականաբար, այսպիսի ձևափոխումները ենթադրում են որոշակի ծախսեր, սակայն եթե այս եկամտատեսակներից մեկը կամ մի քանիսը հարկվում են ավելի բարենպաստ պայմաններով, ապա նման ձևափոխումները դառնում են ավելի գրավիչ: Տարբեր դրույքաչափերի առկա­յությունը մի կողմից պահանջում է ավելի բարդ և մանրամասն նկարագրված օրենսդրություն, մյուս կողմից հանգեցնում է պետական եկամուտների կորստի:

Այս իմաստով, Զեկույցում առաջարկվում է եկամտային հարկ սահմանել նաև կապի­տալի հավելաճի նկատմամբ: Այս պարագայում լավագույն տարբերակ կարող է համարվել այն, որ կապիտալի սկզբնական արժեք համարվի հարկի սահմանման պահին գնահատված արժեքը, որից հետո տվյալ ակիտիվի վաճառքի դեպքում հարկը կհաշվարկվի վաճառքի գնի և սկզբնական (գնահատված) արժեքի տարբերության հիման վրա:

Առաջարկվում է նաև արժեթղթերի և անշարժ գույքի օտարումից եկամուտները հարկել եկամտա­յին հարկի 10 տոկոս դրույքաչափով՝ բացառություն սահմանելով հիմնական անշարժ գույքի որոշակի գումարի համար:

## Եկամտային հարկի գծով առաջարկություններ

* Հիպոթեքային վարկերի նոր կնքվող պայմանագրերի համար վերադարձվող եկամտային հարկի տարեկան առավելագույն մեծությունը սահմանել 122,500 դրամ, իսկ ձեռքբերվող գույքի առավելագույն արժեքը՝ 25 մլն դրամ,
* Վերացնել վերաներդրված շահաբաժինների գծով եկամտային հարկի վերադարձի հնարավորությունը,
* Վերացնել ՏՏ ոլորտի հավաստագրված անձանց աշխատողների՝ եկամտային հարկի նվազեցված դրույքաչափի արտոնությունը,
* Նվազեցնել վարձակալական վճարների շեմը, որից բարձր վճարները հարկվում են 20 տոկոս դրույքաչափով,
* Հարկել արժեթղթերի և անշարժ գույքի գործարքներից ստացվող բոլոր եկամուտ­ները 10 տոկոս դրույքաչափով՝ բացառություն սահմանելով հիմնական անշարժ գույքի գործարքների որոշակի գումարի չափի համար,

## Եկամտային հարկի առաջարկությունների վերաբերյալ Ֆինանսների նախարարության դիրքորոշումը.

Հիպոթեքային վարկերի նոր կնքվող պայմանագրերի համար վերադարձվող եկամտա­յին հարկի տարեկան առավելագույն մեծությունը սահմանել 122,500 դրամ, իսկ ձեռք­բեր­վող գույքի առավելագույն արժեքը՝ 25 մլն դրամ:

Ընդհանուր առմամբ, Ֆինանսների նախարարությունը համակարծիք է հիպոթեքային վարկերի սպասարկման համար վճարված տոկոսների չափով եկամտային հարկի վերա­դարձի համակարգի կիրառության շրջանակը նեղացնելու առաջարկությանը: Այդ կապակ­ցությամբ, սակայն, գտնում ենք, որ իրականացվող քայլերը պետք է առավելագույնս հավասարակշռված լինեն: Թերևս այդ առումով վերադարձվող եկամտային հարկի տարեկան առավելագույն մեծության ներկայացված առա­ջար­կու­թյան ընդունումը Ֆինանսների նախա­րարությունը նպատակահարմար չի համարում՝ հաշվի առնելով այն հանգամանքը, որ առաջարկվող սահմանաչափն ըստ էու­թյան, կիմաստազրկի համակարգի գոյությունն ընդհանրապես:

Մյուս կողմից, ձեռքբերվող անշարժ գույքի արժեքի առավելագույն շեմի նվազեցման առաջարկությունը առաջիկայում կարող է դառնալ քննարկման առարկա՝ հաշվի առնելով այն հանգամանքը, որ ՀՀ մարզերում ձեռքբերվող անշարժ գույքի դեպքում ներկայում սահման­ված 55 մլն. դրամ շեմը կարող է լինել անհամարժեք բարձր:

Վերոգրյալը, սակայն, չի նշա­նա­կում, որ անհրաժեշտ է հետագայում ձեռնպահ մնալ համակարգի ընդգրկման շրջա­նակը նվա­զեց­նելուն ուղղված այլ քայլերից, և այդ առումով Ֆինանսների նախարարու­թյունն առաջի­կա­յում Կառավարության քննարկմանը կներկա­յացնի համապատասխան օրենսդրա­կան առա­ջար­կություններ:

Վերացնել վերաներդրված շահաբաժինների գծով եկամտային հարկի վերադարձի հնարավորությունը

Վերաներդրված շահաբաժինների գծով եկամտային հարկի վերադարձման համա­կարգի վերացման հարցը մի քանի անգամ արդեն իսկ քննարկվել է և ներկայումս նույնպես գտնվում է քննարկման փուլում: Այդ քննարկումների արդյունքում համակարգի վերա­ցումը հիմնավորված համարվելու դեպքում կներկայացվի համապատասխան օրենսդրա­կան առաջարկություն:

Վերացնել ՏՏ ոլորտի հավաստագրված անձանց աշխատողների՝ եկամտային հարկի նվազեցված դրույքաչափի արտոնությունը.

Արտոնության այս տեսակի մասով անհրաժեշտ է նշել, որ Եվրոմիության և ՏՀԶԿ BEPS ծրա­գրի շրջանակներում ՀՀ ստանձնած պարտավորությունների շրջանակում ՀՀ-ն համա­ձայ­նել է վերանայել այս արտոնության կիրառության շրջանակն այնպես, որ այն համա­պատաս­խանի նմանատիպ արտոնյալ հարկման համակարգերին միջազգայինորեն ներկայացվող պահանջներին և չհամարվի հարկման տեսանկյունից «վնասակար» հարկման համակարգ:

Նվազեցնել վարձակալական վճարների շեմը, որից բարձր վճարները հարկվում են 20 տոկոս դրույքաչափով.

Ներկայացված առաջարկությունն, ընդհանուր առմամբ, ընդունելի է և կքննարկվի առաջիկա օրենսդրական փոփոխությունների ընթացքում:

Հարկել արժեթղթերի և անշարժ գույքի գործարքներից ստացվող բոլոր եկամուտները 10 տոկոս դրույքաչափով՝ բացառություն սահմանելով հիմնական անշարժ գույքի գործարքների որոշակի գումարի չափի համար.

Ընդհանուր առմամբ, Ֆինանսների նախարարությունը համակարծիք է արժեթղթերից և անշարժ գույքից ստացվող գույքի արժեքի հավելաճի հարկման առումով արտոնյալ կար­գա­վո­րում­ները վերանայելու առաջարկությանը: Այդ առումով, հաշվի առնելով այն հանգա­մանքը, որ գույքի արժեքի հավելաճի գծով հարկային արտոնությունների վերացումը խոր­քա­յին քննարկումներ է պահանջում՝ նշյալ առաջարկությունը նույնպես կքննարկվի հետագա օրենսդրական փոփոխությունների շրջանակներում:

Ամփոփելով հարկային ծախսերի կրճատման ուղղությամբ այն առաջարկությունները, որոնց ընդունումը ֆինանսների նախարարությունը համարում է նպատակահարմար, ինչպես նաև արդեն իսկ կատարված միջոցառումները, կարելի է նշել, որ այդ ծախսերի վերացմամբ հնարավոր է ապահովել ՀՆԱ-ի մինչև 0.3 տոկոսի չափով լրացուցիչ հարկային եկամուտներ:

# Հարկային ծախսերի գնահատման գործընթաց

Որպես հարկային ծախսերի գնահատման արդյունավետության կարևորագույն քայլ, նշվում է յուրաքանչյուր հարկատեսակի համար հենանիշի (benchmark) որոշման հստակ մեթո­դաբանության սահմանումը, որը պետք է ներառվի հարկային ծախսերի գնահատման հաշ­վետվությունում և լինի հնարավորինս կայուն, որպեսզի հնարավոր լինի գնահատա­կան­ներ տալ տարբեր տարիների համար:

Առաջարկվում է հարկային ծախսերի գնահատման լիազորությունը վերապահել Ֆինանս­ների նախարարությանը` միաժամանակ ապահովելով անհրաժեշտ տվյալների հասա­նելությունը: Միաժամանակ, առաջարկվում է ընդլայնել հարկային ծախսերի գնահատ­ման շրջանակը, ինչպես նաև կարևորվում է փաստացի արդյունքների հիման վրա նախկին գնահատականների վերանայումը: Մյուս կողմից, կարևոր է միջնաժամկետում հարկա­յին ծախսերի ծախսեր-օգուտներ վերլուծությունների զարգացմանն ուղղված քայլերի իրակա­նացումը:

Հարկային ծախսերի գնահատման գործընթացում առանձնացվում են գնահատման երեք հիմնական մոտեցումներ՝ ազդեցության գնահատում, ընդհանուր գնահատում և ծախսեր-օգուտներ վերլուծություն:

Հարկային ծախսերի ազդեցության գնահատումը հիմնականում ընդգրկում է ծախսի բացակայության այլընտրանքային սցենարի ձևավորումը և քանակական համեմատությունը:

Հարկային ծախսերի ընդհանուր գնահատումն ընդգրկում է խնդիրների ավելի լայն շրջանակ, ինչպիսիք են տվյալ ծախսի անհրաժեշտությունը, դրա կիրառման հետ կապված ծախսերը, արդյունավետությունը և հնարավոր չնախատեսված հետևանքները: Այն կարող է ներառել նաև բուն հարկային ծախսի չափը, բայց վերջինիս ներառումը պարտադիր պայման չէ:

Ծախսեր-օգուտներ վերլուծությունը նման է ազդեցության գնահատմանը, սակայն ինչպես ծախսերի ընդհանուր գնահատման դեպքում, հիմնական շեշտը դրվում է ծախսերի և ազդեցության համեմատության վրա: Այս մոտեցումը համարվում է լրացուցիչ արդյունք­ների գնահատման առավել ավանդական մոտեցում:

## Հարկային ծախսերի գնահատման գործընթացի վերաբերյալ ներկայացված առա­ջար­­կու­թյուններ.

* Օրենսդրական փոփոխությունների միջոցով հարկային ծախսերի գնահատումը և հրապարակումը դարձնել պարտադիր,
* Սահմանել հարկային ծախսերի գնահատման մեթոդաբանություն,
* Հարկային ծախսերում ներառել նաև ակցիզային հարկը,
* Հրապարակել փաստացի արդյունքների վրա հիմնված հարկային ծախսերի գնահատականներ՝ նախորդ տարիների համար,
* Ֆինանսների նախարարությանը վերապահել հարկային ծախսերի վերլուծության իրականացման գործառույթը,
* Ապահովել ՀՀ ՊԵԿ-ից ՖՆ տվյալների պարբերական հասանելիություն,
* Ստեղծել ծախսեր-օգուտներ վերլուծությունների հնարավորություններ:

## Հարկային ծախսերի գնահատման գործընթացի մասով ներկայացված առաջար­կու­թյուն­ների վերաբերյալ Ֆինանսների նախարարության դիրքորոշումը.

Ընդհանուր առմամբ, Ֆինանսների նախարարությունը ներկայացված առաջար­կու­թյուն­ների վերաբերյալ առարկություններ չունի:

# Հարկային ծախսերի նվազեցման միջոցառումներ

|  |  |  |  |
| --- | --- | --- | --- |
| Միջոցառում | Մեկնաբանություն | Իրականացման հնարավոր ժամկետներ | Եկամտային ներուժ(% ՀՆԱ-ի նկատմամբ) |
| Ավելացված արժեքի հարկ |
| Կրթական և առողջապահական ծառայությունների հարկում ԱԱՀ-ով | Այս տեսակի ծառայությունների՝ ԱԱՀ-ով հարկումը համարում ենք խնդրահարույց | - | - |
| Կրթական պարագաների, թաղման ծառայությունների, բժշկական պարագաների, որոշ գյուղատնտեսական պարագաների, ամսագրերի, թանկարժեք քարերի և մետաղների հարկում ԱԱՀ-ով | Նմանատիպ արտոնությունների վերացումը համարում ենք ոչ նպատակահարմար | - | - |
| Կարճաժամկետ ապահովագրության և վճարների վրա հիմնված ֆինանսական ծառայությունների հարկում ԱԱՀ-ով | Վճարների վրա հիմնված ֆինանսական ծառայությունների գծով ԱԱՀ արտոնությունների կրճատումը ընդհանուր առմամբ համարվում է ընդունելի և առաջիկայում կդառնա քննարկման առարկա | 2024թ | 0.011 |
| Շահումով խաղերի՝ ԱԱՀ-ից ազատման արտոնության վերացում. | Խաղային ոլորտի հարկման հարցը լուծվել է ԱԱՀ-ին փոխարինող պետական տուրքի միջոցով՝ մինչև նշված ոլորտի արդյունավետ հարկային հսկողության համակարգերի ներդրումը | 2023թ | 0.06 |
| Էլեկտրական ավտոմեքենաների ներմուծման և օտարման գործարքների՝ ԱԱՀ-ից ազատման արտոնության վերացում | Առաջարկությունը համարում ենք ընդունելի: | 2024թ | 0.1 |
| Բնակելի շինությունների վաճառքըն ազատել ԱԱՀ-ից և հարկել միայն բնակելի անշարժ գույքի առաջին վաճառքը | Այս առաջարկության քննարկումը կլինի Ֆինանսների նախարարության հետագա քննարկումների օրակարգում | - | - |
| Ակցիզային հարկ |
| Ձևավորել ակցիզային հարկի հենանիշ (benchmark) և սկսել գնահատել ակցիզային հարկի գծով ծախսը | Այս միջոցառումը առաջիկայում կլինի հարկային ծախսերի գնահատման համակարգի վերանայման ուղղություններից մեկը | 2024թ |  |
| Համապատասխանեցնել ակցիզային հարկի դրույքաչափերը միատեսակ ապրանքների համար՝ հիմք ընդունելով դրանց միավորի վնասակարությունը | Ակցիզային հարկի դրույքաչափերի վերանայման ուղղությամբ աշխատանքները կատարված են և ուժի մեջ կմտնեն 2024 թվականից: | - | - |
| Բնապահպանական հարկի դեպքում սահմանել հատուկ դրույքաչափեր ոչ արժեքային՝ միաժամանակ հեռացնելով փոքր հարկային ներուժ ունեցող ապրանքները | Ներկայացված առաջարկությունները կարող են ավելի մանրամասն քննարկման առարկա դառնալ հետագայում | 2024-2026թթ. | - |
| Բարձրացնել վառելիքի ակցիզային հարկի դրույքաչափերը՝ դրանց արտանետումների, աղտոտման և աղմուկի ծախսերը փոխհատուցելու նպատակով | Ակցիզային հարկի դրույքաչափերի վերանայման ընթացքում բարձրացվել են նաև վառելիքի համար սահմանված ակցիզային հարկի դրույքաչափերը | - | - |
| Փոփոխել ավտոմեքենաների հարկման համակարգը՝ հաշվի առնելով դրանց անցած ճանապարհը և փոխհատուցել ճանապարհներին պատճառված վնասները, պատահարները, գերբեռնվածությունը և տարածքի օգտագործումը | Այս առաջարկությունը կարող է քննարկման առարկա դառնալ հարկային քաղաքականության վերանայման հետագա փուլերի ընթացքում | - | - |
| Շահութահարկ |
| Նվազեցնել շահութահարկի (ԱԱՀ-ի) շեմը մինչև 23 մլն դրամ և վերացնել միկրոձեռնարկատիրության համակարգը | Հարկման հատուկ համակարգերի վերանայման հետ կապված հարցերը դեռևս քննարկման առարկա են, և այդ առումով ներկայացված առաջարկությունները և քաղաքականության ուղղությունները կարող են մանրամասն դիտարկվել այդ քննարկումների ընթացքում | - | - |
| Հարկել բոլոր տեսակի դրական զուտ պասիվ եկամուտները (capital income) շահութահարկի ընդհանուր դրույքաչափով | Անհրաժեշտ է վերանայել կապիտալի արժեքի հավելաճի հետ կապված հարկման արտոնյալ կարգավորումները վերանայելու առաջարկությունն ընդհանուր առմամբ ընդունելի է և առաջիկա տարիներին կարող է դառնալ քննարկման առարկա | 2024-2026թթ. | - |
| Վերացնել ԱՏԳ-ների շահագործողների՝ շահութահարկից ազատման արտոնությունը | Նախատեսվում է վերանայել այս արտոնության կիրառության շրջանակն այնպես, որ այն համապատասխանի նմանատիպ արտոնյալ հարկման համակարգերին միջազգայինորեն ներկայացվող պահանջներին | 2024թ. | - |
| Վերացնել երկու տարուց ավել պահվող արժեթղթերի վաճառքից ստացվող եկամուտների՝ շահութահարկից ազատման արտոնությունը | Այս արտոնության վերացմանը նպատակահարմար է անդրադառնալ որոշակի ժամանակ անց, երբ հայտնի կլինեն այս կարգավորման կիրառության արդյունքում արձանագրված արդյունքները | - | - |
| Վերացնել նոր ստեղծվող աշխատատեղերի համար սահմանված արտոնությունը | Ներկայացված առաջարկությունն ընդունելի է, և Ֆինանսների նախարարությունն արդեն իսկ մշակել և շրջանառության մեջ է դրել համապատասխան օրենքի նախագիծ: | 2023թ. | - |
| Եկամտային հարկ |
| Վերադարձվող եկամտային հարկի տարեկան առավելագույն մեծությունը սահմանել 122,500 դրամ, իսկ ձեռքբերվող գույքի առավելագույն արժեքը՝ 25 մլն դրամ | Ձեռքբերվող անշարժ գույքի արժեքի առավելագույն շեմի նվազեցման առաջարկությունը առաջիկայում կարող է դառնալ քննարկման առարկա՝ հաշվի առնելով այն հանգամանքը, որ ՀՀ մարզերում ձեռքբերվող անշարժ գույքի դեպքում ներկայում սահմանված 55 մլն. դրամ շեմը կարող է լինել անհամարժեք բարձր: | 2024-2026թթ. | - |
| Վերացնել վերաներդրված շահաբաժինների գծով եկամտային հարկի վերադարձի հնարավորությունը | Քննարկումների արդյունքում համակարգի վերացումը հիմնավորված համարվելու դեպքում կներկայացվի համապատասխան օրենսդրական առաջարկություն: | 2024-2026թթ. | - |
| Վերացնել ՏՏ ոլորտի հավաստագրված անձանց աշխատողների՝ եկամտային հարկի նվազեցված դրույքաչափի արտոնությունը | Նախատեսվում է վերանայել այս արտոնության կիրառության շրջանակն այնպես, որ այն համապատասխանի նմանատիպ արտոնյալ հարկման համակարգերին միջազգայինորեն ներկայացվող պահանջներին | - | - |
| Նվազեցնել վարձակալական վճարների շեմը, որից բարձր վճարները հարկվում են 20 տոկոս դրույքաչափով | Ներկայացված առաջարկությունն, ընդհանուր առմամբ, ընդունելի է և կքննարկվի առաջիկա օրենսդրական փոփոխությունների ընթացքում | 2024թ | 0.14 |
| Հարկել արժեթղթերի և անշարժ գույքի գործարքներից ստացվող բոլոր եկամուտները 10 տոկոս դրույքաչափով | Նշյալ առաջարկությունը կքննարկվի հետագա օրենսդրական փոփոխությունների շրջանակներում | 2024-2026թթ. | - |